钦定古今图书集成/明伦汇编/交谊典/第018卷
## 钦定古今图书集成/明伦汇编/交谊典/第018卷

| 钦定古今图书集成 明伦汇编 第十八卷 |

| |

钦定古今图书集成明伦汇编交谊典

第十八卷目录

朋友部杂录

朋友部外编

交谊典第十八卷

《易经损卦六三》：“三人行则损一人，一人行则得其友。”
《诗经邶风匏》有苦叶章，“招招舟子，人涉邛否？人涉卭
否，卭须我友！”
《小雅·常棣》章：“脊令在原，兄弟急难。每有良朋，况也永
叹兄弟，阋于墙外御其务。”〈春秋传作侮〉每有良朋，烝也
无戎。丧乱既平，既安且宁。虽有兄弟，不如友生。
《雨无正章》云“不可使得罪于天子”，亦云“可使怨及朋
友。”

《礼记·檀弓》：“朋友哭诸寝门之外。”

《王制》：“朋友不相逾。”〈集说〉严陵方氏曰：“《朋友不相逾》，谓各
以其齿而为先后之序也。”

《祭义》：“朋友不信，非孝也。”

《坊记》：子云：“寡妇之子不有见焉，则弗友也，君子以辟
远也。”故朋友之交，主人不在，不有大故，则不入其门。
以此坊民，民犹以色厚于德。

奔丧，哭朋友于寝门外。

《左传》：“翘翘车乘，招我以弓。岂不欲往，畏我友朋。”
《关尹子七釜》篇：“人之少也，当佩乎父兄之教；人之壮
也，当达乎朋友之箴。人之老也，当警乎少壮之说。万
化虽移，不能厄我。”

《管子·法禁》篇：“以朋党为友，圣王之禁也。”

《大匡》篇：“夫国之乱也，智人不得作内事，朋友不能相
合摎，而国乃可图也。”

《诗小序：伐木》，“燕朋友故旧也。自天子至于庶人，未有
不须友以成者。亲亲以睦，友贤不弃，不遗故旧，则民
德归厚矣。”

《墨子所染篇》：子墨子见染丝者而叹曰：所入者变，其
色亦变，非独染丝然也。国亦有染，非独国有染也，士
亦有染。其友皆好仁义，淳谨畏令，则家日益、身日安，
名日荣，处官得其理矣，则段干木禽子、傅说之徒是
也。其友皆好矜奋，创作比周，则家日损、身日危、名日
辱，处官失其理矣，则子西、易牙、竖刁之徒是也。《诗》曰：
“必择所堪，必谨所堪”者，此之谓也。

《兼爱篇》：使其一士者执别，使其一士者执兼。是故别
士之言曰：“‘吾岂能为吾友之身，若为吾身，为吾友之
亲，若为吾亲’。是故退睹其友，饥即不食，寒即不衣，疾
病不侍养，死丧不葬埋。”别士之言若此，行若此。兼士
之言不然，行亦不然。曰：“吾闻为高士于天下者，必为
其友之身，若为其身，为其友之亲，若为其亲，然后可
以为天下高士。是故退睹其友，饥则食之，寒则衣之，
疾病侍养之，死丧葬埋之。”兼士之言若此，行若此，
《荀子性恶篇》：“嗜欲得而信衰于友。”

《大略篇》：子贡问于孔子曰：“赐倦于学矣，愿息于朋友。”
孔子曰：“《诗》云：‘朋友攸摄，摄以威仪’。朋友难，朋友焉可
息哉！”

《子道》篇：“入而行不修，身之罪也；出而名不章，友之过
也。故君子入则笃行，出则友贤，何为而无孝之名也？”
黄石公素书安礼章：“枉士无正友。”

《淮南子说山训》：“因人而友，不因人而亲。”

《韩诗外传》：“有亲可畏，有君可事，有子可遗，此一乐也；
有亲可谏，有君可去，有子可怒，此二乐也；有君可喻，
有友可助，此三乐也；少学长忘，此一费也；事君有功
而轻负之，此二费也；久交友而中绝之，此三费也。”
《大戴礼主言篇》：“上亲贤，则下择友。”

《曾子立事》篇：“能取朋友者，亦能取所予从政者矣。
宫中雍雍，外焉肃肃，兄弟憘憘，朋友切切。远者以貌，
近者以情，友以立其所能而远其所不能，苟无失其
所守，亦可与终身矣。”

《曾子大孝》篇：“朋友不信，非孝也。”

《扬子学行》篇：“朋而不心，面朋也；友而不心，面友也。”
《论衡累害》篇：“凡人操行，不能慎择友友，同心恩笃，异
心疏薄。疏薄，怨恨毁伤其行，一累也。”

《风俗通·愆礼篇》：南阳张伯大，邓子敬小伯大三年以
兄礼事之。伯卧床上，敬寝下小榻，言常恐清旦朝拜。
俱去乡里。居缑氏城中，亦教授坐养声价。伯大为议
郎，益州太守，子敬辟司徒，公车征。谨按《礼记》：十年兄
事之，五年肩随之。《诗》云：“如切如磋，如琢如磨。”朋友衎
衎訚訚各长。其仪也。凡兄弟相爱，尚同舆而出，同床
而寝，今相校三年耳，幸无骨血之属，坐作鬼怪。旦朝

“汝南陈茂君”，因为荆州刺史。时南阳太守灌恂，本名
清能，茂不入宛城，引车到城东，为友人卫修母拜到
州恂。先是茂客仕苍梧，还到修家，见修母妇，说修坐
事系狱当死，因诣府门，移辞乞恩。随辈露首入坊中，
容止严恪，须眉甚伟。太守大惊，不觉自起立，赐巾延
请，甚嘉敬之，即焉出修。南阳士大夫谓恂能救解修，
茂弹绳不挠，修竟极罪，恂亦以他事去。南阳疾恶杀
修，为之语曰：“卫修有事，陈茂治之；卫修无事，陈茂杀
之。”谨按《春秋》，王人之微，处于诸侯之上，坐则专席，止
则专馆，朱轩驾驷，威烈赫奕。就恂素为官速谤，当便
入传，引见诘问，纠其赃状，以时列闻。文王日昃不暇
食，周公坐而俟旦，且非为己私背公也。何有忘百姓
涂炭之急，便乃光昭旧交之问乎？鲍宣州牧行部，多
宿下亭，司直举劾，以为轻威损命，坐之刑黜。今茂泯
弃天常，进止由己，孰使毁之？小人誉之，自我为之。古
人病诸，以为大讥。茂与修善，犹鸱鸮之爱其子，适所
以害之者。

谯周《法训》：“君子处陋巷之中，奚乐也？”曰：“乐得其亲，乐
得其友，乐圣人之道也。”

《文中子述史》篇：“子曰：‘宗祖废而氏姓离矣，朋友废而
名字乱矣’。”

谭子《海鱼篇》：“观傀儡之假，而不自疑；嗟朋友之逝，而
不自悲。”

《北梦琐言》：白太保与元相国友善，以诗道著名，时号
元白。其集内有《哭元相诗》云：“相看掩泪俱无语，别后
伤心事岂知。想得咸阳原上树，已抽三丈白杨枝。”洎
自撰墓志云：“与彭城刘梦得为诗友。”殊不言元公，人
疑其隙终也。郑文公畋，与卢相携亲表也。阀阅相齐，
词学相均，同在中书，因公事不叶，挥霍间言语相挤
诟，不觉砚瓦翻泼，谓“宰相斗击亦不然也。”竟以此出
官。

《易潜虚》：丑友也：“天地相友，万汇以生。日月相友，群伦
以明。风雨相友，草木以荣。君子相友，道德以成。初，素
丝皓如，适缁适朱，适缁适朱，惟所择也。二，意气相许，
不以利取。取不以利，能择交也。三，水石相亲，石洁水
清，蓬麻共植。惟蓬亦直，惟蓬亦直，近贤也。四，总角绸
缪，胶而漆投；半涂分流，注矢操矛。”注矢操矛，反相贼
也。《五》“春耕秋获，易力并作，游惰勿诺。游惰勿诺，不如
已也。《六》毛群羽，聚，粮食之蠹。粮食之蠹，无所益也。上
一首三尾，先完后毁，惟初之罪。惟初之罪，不早识也。”
东坡《志林》班固有云：“当孝文时，天下以郦寄为卖友。
夫卖友者，谓见利而忘义也。若寄父为功臣，而又势
劫摧吕禄以安社稷，谊存君亲可也。”东坡先生曰：“当
是时，寄、固不得不卖友也，罪在于以功臣子而与国
贼游，且相厚善也。石碏之子厚与州吁游，碏禁之不
从，卒杀之。君子无所讥，曰：‘大义灭亲’。郦啇之贤不及
石碏。故寄得免于死，古之幸人也。而固又为洗卖友
之秽，固之于义，陋矣。”

《䂬溪诗话》：司马温公云：“‘清茶淡话难逢友，浊酒狂歌
易得朋’。虽造次间语，亦在于直谅之益，而退便僻之
损也。”

《容斋续笔》：“朋友之义甚重，天下之达道五：君臣、父子、
兄弟、夫妇，而至朋友之交。故天子至于庶人，未有不
须友以成者。天下俗薄，而朋友道绝”，见于《诗》。“不信乎
朋友，弗获乎上”，见于《中庸》《孟子》。“朋友信之，孔子之志
也；车马衣裘，与朋友共，子路之志也；与朋友交而信”，
曾子之志也。《周礼》“六行，五曰任”，谓信于友也。汉唐以
来，犹有范、张、陈、雷、元白、刘、柳之徒，始终相与，不以死
生贵贱易其心。本朝百年间，此风尚存，呜呼！今亡矣。
《沧浪诗话》：少陵与太白独厚于诸公，诗中凡言太白
十四处，至谓“世人皆欲杀，吾意独怜才。”“醉眠秋共被，
携手日同行”，“三夜频梦君，情亲见君意。”其情好可想。
《遁斋闲览》谓二人名既相逼，不能无相忌。是以庸俗
之见，而度贤哲之心也。予故不得不辨。

《扪虱新话》：韩退之与孟东野为诗友。近欧阳公复得
梅圣俞，谓此事比肩韩、孟。故公诗云：“犹喜共量天下
事”，亦胜东野。亦胜韩也。盖尝目圣俞为诗老云
《五色线长庆集》：白乐天以诗、酒、琴为三友，曰：“昨日北
窗下，自问何所为，所亲惟三友，三友者为谁？琴罢辄
饮酒，酒罢辄吟诗。三友递相引，循环无已时。”

《元次山集》：“古之君子，居无友则友松竹，出无友则友
云山。”

《御龙子集》：“无友不如己，友，其定志合交之谓耶？贤乎
己则事之，齐乎己则友之，下乎己则与之。”

一乡之善士，斯友一乡之善士，友其如己者乎？使一
乡而国士在焉，吾之所事不得而友矣。其友一国天
下之士也亦然。天下之善士得友百世之士哉？诵其
诗，读其书，论其世，事之云乎？岂曰友之云乎？

《鸡鸣偶记》：“学者不可不择友。道义相砥，过失相规，畏
友也；缓急可共，死生可托，密友也；甘言如饴，游戏征逐，昵友也；利则相攘，患则相倾，贼友也。学主忠信，友
先直谅，圣人之戒严哉！”

《范竹溪集》：“友而曰：交，非交不成其为友，非信不成其
为交。信则言可践，非哆口而盟，转盼而寒。信则行可
质，非面对一体，衷隔千里。信则利可共管鲍之让也。
信则害可任羊桃之殉也。信则终身可凭，信则妻子
可托，如献臣笃罗𤣱，古庵恤梁禋也。是谓心友。而指
天画日，肝胆可捐，膏晷一室，同心誓水，讵不称信哉？”
彼落石于阱，萎木于山，坐偃月，计翻云者，非交也。君
子惟信我之方寸耳。

重友者，交时极难，看得难，以故转重；轻友者，交时极
易，看得易，以故转轻。

吾生平有一贫友，不忮亦不求。吾生平有一文字友，
忘骄且忘吝。

《刘念台集》处严惮之友，最有益，使人简身之功，惟恐
不及。遇异己者亦然。

《贺阳亨集》：近溪一日朝食，与坐者十人。黎允儒曰：“吾
十人今日在此学问，他日无分穷达，能为十路福星，
庶几哉不负师恩也。”近溪曰：“是不难，如予一人能孚
十友，十友各孚十友，百人矣；百友各孚十友，千人矣；
而万而亿，达之四海运掌也。”

《笑禅录》举一僧问雪峰，乞师指示佛法。峰云：“是甚么
说？”甲乙两友平素极厚。一日，甲偶病，不胜愁苦。乙来
问云：“兄是何病？所须何物，我皆能办。”甲云：“我是害了
银子的病，只得二三钱便彀了。”乙即徉为未闻，乃吞
咽云：“汝说甚么？”颂曰：“黄金贵似佛法。佛法贵似黄金。
觅时了不可得，吾已与汝安心。”

《溶溪杂记》：刘忠宣语陆吉士深曰：“初入仕，不可受人
知，知己多，难立朝矣。只如朋友若三数人得力者，自
可了一生，过多则晚年受累。”

《比事摘录》：狄仁杰为并州法曹，时同僚郑崇质当使
绝域，崇质母老且病，仁杰曰：“彼母如此，岂可使之有
万里之忧？”诣长史蔺仁基请代之行，仁基允其代行。
仁基素与司马李孝廉不叶，因相谓曰：“吾辈岂可不
自愧乎！”遂相与辑睦。夫善之感人有如此者。柳宗元
初迁柳州刺史，其友刘禹锡得播州，宗元曰：“播非人
所居，而梦得亲在，万无母子俱往理。欲请于朝，愿以
柳易播。”会裴度亦为禹锡言，得改连州。韩退之作《子
厚墓志》，实载其事，以为世劝。夫即一善而称之，宗元
可追踪于仁杰矣。

见闻搜玉，友道之绝久矣。独不思《记礼》者曰：“父母存，
不许友以死。”夫死亦可许，特以亲存不许耳。随武子
谋其身不遗其友，左儒争其友于君之前，谓友道君
逆则顺，友以违君。友义之重如此。然则君子之于交
也，其可苟焉已乎？汉侯霸欲友王丹，霸子见丹，下车
拜，丹答之。霸子曰：“大人方愿交懽，奈何拜小子？”丹曰：
“君房有是言”，丹未许也。魏张辽求交胡质，质辞以疾，
曰：“古之人交多取，知其不贪，奔败知其不怯，闻流言
不信，是以可终。武南伯身为雅士，往者将军称之不
置，而今以睚眦成隙，如质才薄，岂能终好，故不愿也。
若二子者，庶其免轻交易绝之悔乎！”

遵生《八笺》：“胜果寺左山有石壁削立，秋时与诗朋酒
友赓和清赏，更听万壑江声，满空海色，自得一种世
外玩月意味。”

梁王绎，博览群书，才辩冠世，不好声色，爱重名贤，与
裴子野、萧子云布衣交。白居易与元相国稹友善，以
诗道著名，号《元白集》。内有《哭元相诗》云：“相看掩泪俱
无语，别有伤心事岂知。想得咸阳原上树，已抽三丈
白杨枝。”

自昔士之闲居野处者，必有同道同志之士相与往
来，故有以自乐。渊明诗曰：“昔欲居南村，非为卜其宅。
闻多素心人，乐与数晨夕。”又云：“邻曲时来往，抗言谈
往昔。奇文共忻赏，疑义相与析。”则南村之邻，岂庸庸
之士哉？杜少陵《与宋山人》诗曰：“相近竹参差，相过人
不知。幽花欹满径，野水细通池。归客村非远，残尊席
更移。看君多道气，从此数追随。”李太白《与范居士》诗
曰：“忽忆范野人，闲园养幽姿。”又云：“还倾三五酌，自咏
猛虎词。近作十日欢，远为千载期。风流自簸荡，谑浪
偏相宜。”观此，则朱山人、范居士者，可为非常流矣。
东谷所见，君子以文会友，以友辅仁，友之者，友其德
也。当亲密之时，握手论心，必使君臣父子之伦，兄弟
夫妇之伦，粹然一出于正，此交友第一义。自世风日
变日薄，友道扫地，惟酒馔追随，有无周济，秽谈相谑，
术数相胜，于是规图便利，謟谀取容，此妾妇耳，非友
也；啖以濡沬，甘效奔走，此奴隶耳，非友也。惟恐少有
撄拂而取疏远，故随事苟徇而觊亲密，乘其父子之
睚眦，即导之以不慈不孝；乘其兄弟之阋墙，即导之
以不友不恭；乘其夫妇之反目，即导之以不琴不瑟。
谬引古语，眩乱是非。指鹿为马，野鸟为鸾，皆此等辈
也。其间稍有见识廉耻者，必浩然而去；所友者惟小
人，亦何所不至哉《太平清话》顾司马益卿云：“与其结新知，不若敦旧好；
与其施新恩，不若还旧债。”

《读书镜》：“东坡上韩魏公乞葬董传书，轼再拜。近得秦
中故人书，报进士董传三月中病死。轼往岁官岐下，
始识传，至今七八年，知之熟矣。其为人不通晓世事，
然酷嗜读书，其文字萧然有出尘之姿。至《诗》与《楚词》，
则求之于世，可与传比者不过数人。此固不待轼言，
公自知之。然传尝望公不为力致一官，轼私心以为”
公非有所爱也，知传所禀赋至薄，不任官耳。今年正
月，轼过岐下，而传居丧二曲。使人问讯其家，而传径
至长安，见轼于传舍，道其饥寒穷苦之状，以为“几死
者数矣。赖公而存，又且荐我于朝。吾平生无妻，近有
彭驾部者，闻公荐我，许嫁我其妹。若免丧得一官，又
且有妻，不虚作一世人，皆公之赐。”轼既为传，喜且私
忧之。此二事，生人之常理，而在《传》则为非常之福，恐
不能就。今传果死，悲夫！书生之穷薄，至于如此其极
耶！夫《传》之才与器，不通于世用，然譬之象犀珠玉，虽
无补于饥寒，要不可使在泥涂中，此公所以终荐传
也。今父子暴骨僧寺中，孀妇弱弟，自谋口腹不暇，决
不能葬。轼与之故旧“在京师者数人，相与出钱赙其
家，而气力微薄，不能有所济，甚可悯也。公若犹怜之，
不敢望其他，度可以葬传者足矣。陈绎学士当往泾
州，而宋迪度支在岐下，公若有以赐之，轼且敛众人
之赙，并以予陈而致之宋，使葬之有馀，以予其家。”传
平生所为文，当使人就其家取之。若获，当献诸公，上
冒左“右，无任战越。”又《与孙叔静书》云：“眉山人有巢谷
者，字元修，曾应进士武举，皆无成，笃于风义，已七十
馀矣。闻某谪海南，徒步百里，来相劳问，至新兴病亡，
官为槁殡，录其遗物于官库。元修有子蒙在里中，某
已使人呼蒙来迎丧，颇助其路费，仍约过永而南，当
更资之，但未到耳。旅殡无人照管，或毁坏暴露。愿公
愍其不幸，因巡检至其所，特为一言于彼守，令得稍
修治其殡，常戒主者保护之，以须其子之至，则恩及
存亡耳。死罪，死罪。”夫世人但知有范氏之麦舟，而不
知苏公之急死者至此。文人无行，托言狂简如此，事
其可简耶？

《续笔记》：“嘉祐四友：王荆公、吕申公、司马温公、韩少师。
元祐四友：苏子瞻、钱穆公、王仲至、蒋颖叔。”

《野志》，“朋友列在人伦，与忠孝并大。”正缘德艺攸赖，切
磨所关，故于有身以来，宇宙之内，相比而立，相持而
成。盖生于父子而不辱，食于君臣而不耻，微朋友而
谁归。晚世道衰，失其初义，笑言懽洽，何取于群侪；乖
忿分违，祗增其瑕衅。恬愉佞谀者，何关有亡，背弃艰
虞者，安能轻重。盖自汉道以还，日加沦丧，由今之俗，
益觉绝然。世道人心，于兹永叹。今即不能尽责古初，
亦宜审厥才品。端良纯雅，当无意外之生；伉直方庄，
或有名教之助。资道决疑，是我学之所需；援溺扶颠，
是彼谊之独厚。简澹有久要之望，倾输无隐曲之嫌。
此亦近代之良交，人类之好合也。若其倾憸猖狂，贪
残秽逆，在血气尚怀相畏，何况馀人。《语》曰：“以友辅仁，
仁不足辅。”即令许身相死，亦属世情。在伦之义，曾不
为是。尼父夷俟之叩，曾子西河之责，此友道也。

南齐萧子良集：夫能了除疑惑，内发惭愧，劝奖之功，
善知识也。今欲修习万行，非善知识，无由进道。经云：
“如栴檀叶，在伊罗林，其叶则臭。伊罗臭叶，在栴檀林，
其叶则香。”《书》云：“与善人居，如入芝兰之室，久而偕芳；
与恶人居，如在鲍鱼之肆，与之俱臭。”又云：“近墨者缁，
近朱者赤。”故知善友，能作佛事，是大因缘，是同梵行。
善知识者，今能将我得升净土；恶知识者，今能陷我
坠于地狱。当知善恩不可酬报。夫善恶之理，皎然明
白。但以任情适道，则进趋之理迟；善友劝奖，便勇猛
之心疾。经有奖课之文，书有劝学之说。当知要行，实
由劝成。

《异苑》：朱文绣与罗子锺为友，俱仕于梁。绣既死，子锺
哭之，其夜亦亡。梁南七里有鸡山，绣葬于其中。北九
里有雉涧，埋锺于其内。绣神灵变为鸡，锺魂魄化为
雉，清鸣哀响，往来不绝。故《诗》曰：“鸡山别飞响，雉涧和
清音。”

《异闻总录》：“陇西李沈者，其父尝受朱泚恩，贼平伏法，
沈乃逃而得免。既而逢赦，以家产童仆悉施洛北惠
林寺而过生焉。读书弹琴，聊以度日。今荆南相公、清
河崔公群，既第进士，皆执门人礼，即其所与游者，不
待言矣。常与处士李擢为刎颈交。元和十三年秋，擢
因谓沈曰：‘吾有故将适宋，回期未卜，兄能泛舟相送
乎’？”沈闻其去，离思浩然，遂登舟。初约一程，程尽则曰：
“兄之情岂尽于此。”及又行，又言有感，竟不能别，直抵
睢阳。其暮，擢谢舟人而去，与沈坐汴堤月中，徐曰：“承
念诚久，兄识擢何人也？”沈曰：“辨博之士也。”擢曰：“非也擢乃冥官，顷为洛州都督，故在洛多时，阴道公事，故
不任昼，乃得与兄同游。今去阴迁阳，托孕于亲，已五
载矣。所以步步邀兄者，意有所托。”沈曰：“何事？”曰：“擢之
此身，艺难为匹，唯虑一舍此身，都醉前业祈兄与醒
之耳。然擢孕五载，寓亲腹中，其家以为不祥，祈神祝
佛之法，竭货而为，擢尚未往，神固何为？兄可往其家，
朱书产字令吞之，擢即生矣，必奉兄绢素。兄得且去，
后擢三岁，宜复来视之。且曰：‘主人孙久不产者，某以
朱字吞之，生儿奇慧，今三载矣，思宿以占之，故复来
也。可取儿抱卧，夜久伺掌人闭户，即抱于静处，呼曰：
‘李擢记我否？儿当啼，啼即掌之。再三问之，擢必微悟。
兄宜与擢言洛中居处及游宴之地，擢当大悟，悟后
此生之业无了遗矣。此时必醒素以归擢，乃后荣盛，
兄不可复得从容矣。兄声名籍甚，不久当有大谏之
拜，慎勿赴也。赴当非寿。此郡北二十里有胡村，村前
有车门，即擢亲身之居也’’。”言讫，泣拜而去。迟明，沈策
杖访之，果有胡氏扣门求憩。掌人翁年八十馀，倚杖
延入。既命坐，似有忧色。沈问之，翁曰：“新妇孕五载矣，
计穷术尽，略无少征。”沈因曰：“沈道门留心”，颇善咒术，
不产之由，见之即辨。遽令左右召新妇来，沈诊其臂，
曰：“男也，甚明慧，有非常之才，故不拘常月耳。”于是令
速具产所帷帐床榻毕，沈执笔若祝香，朱书产字令
吞之，入口而男生焉。翁极喜，奉绢三十匹。沈乃受焉。
曰：“此儿不常也，三岁当复来，为君相之。”言讫而去。及
期再往，乃曰：“前所生之子，今三岁矣，愿得之一宿，占
相之。”掌人喜而许焉。沈伺人静抱之，远处呼曰：“李擢
今识我否？”儿惊啼，沈掌之曰：“李擢何见，我不记耶？”又
掌之，儿愈啼。掌儿问之者三四，儿忽曰：“十六兄果能
来此耶？”沈因与言洛中事，遂大笑，言若平生，曰：“擢一
一悟矣。”乃抱之归宿。及明朝，告其掌人曰：“此儿有重
禄也，乃成家之贵人，宜保持之。”胡氏喜，又赠绢五十
匹。因取别，乃忆《醒素》之言，盖以三才五星，隐其成数
耳。以沈食禄而诛，不食而免，其命乎？足以警贪禄位，
而不知其命者也。

《云笈七签》内丹部择友篇：“君无友丧国，臣无友失忠；
庶人无友丧家，道无友失真。所以元元与尹喜宿契，
孔子与渔父合机，马明生与阴君暗合，青牛与惠远
而会同，岂非良友者乎？且今之求道，上至王侯，下及
庶民，万无一得者，何？皆由不择其友也。”

《诚斋杂记》：辽东马仲叔、王志都，相知至厚。仲叔先亡，
忽见形谓志都曰：“吾不幸先亡，心恒相念，念卿无妇，
当为卿得妇。”遂与之期。至日大风昼昏，向暮，果有妇
人在寝室中，志都问其由，曰：“我河南人，父为清河太
守，临当见嫁，不知何得至此。”志都告之故，遂成夫妇。
往诣其家大喜，以为天相与也。志都后为南郡太守。